# Forretningsorden for Efterskolernes Forligsnævn

1.

Efterskolernes Forligsnævn består af medlemmer udpeget af henholdsvis Frie Skolers Lærerforening og Efterskoleforeningen samt ét medlem, som skal være advokat, og som udpeges af de to foreninger i fællesskab.

Ved behandling af en sag deltager indtil fem personer, sædvanligvis to personer fra hver forening samt advokaten. Sekretariatet kan dog beslutte, at mødet berammes med blot én repræsentant for hver forening.

I tilfælde af sygdom/forfald på mødedagen tilpasses repræsentanternes antal, således at der fortsat er paritet.

Forligsnævnet træffer selv beslutning om sagsbehandlingen i de enkelte sager.

2.

Efterskolernes Forligsnævn skal søge at opnå forlig mellem parterne.

3.

Nævnet kan i en afskedigelsessag, hvor afskedigelsen ikke skønnes at være rimeligt begrundet i den ansattes eller skolens forhold, foreslå et forlig.

4.

Hver af parterne er berettiget til at give møde for Forligsnævnet med en bisidder.

Parterne er pligtige til at give de oplysninger, nævnet skønner nødvendige.

Nævnet kan indkalde vidner og sagkyndige.

5.

Forligsnævnet skal give hver af parterne adgang til at fremsætte sine synspunkter, hvilket kan ske skriftligt. Modparten skal have adgang til at fremsætte sine udtalelser hertil.

6.

Under sagens behandling forpligter parterne sig til ikke at medvirke til sagens offentliggørelse. Drøftelser med skolens ansatte, bestyrelse og eventuelle bisiddere betragtes ikke som offentliggørelse.

7.

Udgifterne i forbindelse med Forligsnævnets arbejde afholdes af de to foreninger i fællesskab, når den ansatte er medlem af Frie Skolers Lærerforening og/eller Efterskoleforeningen.

Er den ansatte ikke medlem af en af de to foreninger, og det er den ansatte, der rejser sagen, ligedeles udgifterne ved sagens behandling i Forligsnævnet mellem den ansatte og Efterskoleforeningen.

Er det skolen, der rejser sagen, og skolen er medlem af Efterskoleforeningen, afholdes udgifterne ved Forligsnævnets arbejde af de to foreninger i fællesskab.

8.

Nævnet kan dog, dersom en af parterne unødigt har forsinket behandlingen af en sag, pålægge den pågældende part en del af omkostningerne ved sagens behandling i Forligsnævnet.

9.

Efterskolernes Forligsnævn konstituerer sig selv.

10.

Ønskes en sag indbragt for Efterskolernes Forligsnævn, retter den ansatte, Frie Skolers Lærerforening, skolen eller Efterskoleforeningen skriftlig henvendelse til Efterskoleforeningen, som herefter orienterer Frie Skolers Lærerforening og Forligsnævnets advokat om sagens indbringelse.

Efterskoleforeningen varetager sekretariatsfunktionen.

Sekretariatet indhenter herefter tre mulige mødedatoer fra Forligsnævnets advokat.

Skolen og den/de sagen vedrører (parterne) meddeler indenfor tre dage efter modtagelse af udmelding om mulige mødedatoer sekretariatet, hvilke af datoerne parterne og deres eventuelle bisiddere har mulighed for at deltage i forligsnævnsbehandlingen.

Såfremt der på denne måde er peget på mødedatoer, hvor såvel forligsnævnets advokat og parterne kan give møde, er det henholdsvis Frie Skolers Lærerforening og Efterskoleforeningens opgave blandt sine udpegede medlemmer af Efterskolernes Forligsnævn at stille hold.

Herefter er det advokatens opgave så snart som muligt at træffe foranstaltninger til sagens videre behandling.

Advokaten indkalder fra parterne eventuelle bilag til sagens belysning og udsender disse så betids som muligt, dog senest 4 dage før det berammede forligsnævnsmøde.

Sagens behandling skal påbegyndes senest en måned efter sagens modtagelse i Efterskoleforeningen.

11.

Forligsnævnet skal meddele parterne resultatet af sagsbehandlingen, når denne anses for afsluttet.

12.

Efterskolernes Forligsnævn fører protokol.

13.

Tiltræder parterne et forligsforslag, er dette bindende.

Forligsnævnets protokol underskrives af parterne og nævnet.

Udskrift af protokollen fremsendes til orientering til Frie Skolers Lærerforening og Efterskoleforeningen.

14.

Forretningsordenen for Efterskolernes Forligsnævn kan revideres, såfremt der mellem Efterskoleforeningen og Frie Skolers Lærerforening er enighed om behov for justeringer.

Dato

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Troels Borring                                                                Uffe Rostrup

Formand for Efterskoleforeningen                                            Formand for Frie Skolers Lærerforening